Davlat ishtirokidagi korxonalar faoliyatini qayta tashkil etish va tugatish chora-tadbirlari to‘g‘risida

O‘zbekiston Respublikasi Prezidentining “Davlat ishtirokidagi korxonalarni isloh qilishni jadallashtirish hamda davlat aktivlarini xususiylashtirishga oid chora-tadbirlar to‘g‘risida” 2020-yil 27-oktabrdagi PF-6096-son Farmoni ijrosini ta’minlash maqsadida Vazirlar Mahkamasi qaror qiladi:
 1. Davlat ishtirokidagi korxonalarni isloh qilish bo‘yicha respublika muvofiqlashtiruvchi shtabi, soha va tarmoqlar bo‘yicha tashkil etilgan 8 ta ishchi guruhning takliflari asosida:
 Davlat muassasalari sifatida qayta tashkil etiladigan korxonalar ro‘yxati 1-ilovaga muvofiq;
 Filial ko‘rinishida qayta tashkil etiladigan korxonalar ro‘yxati 2-ilovaga muvofiq;
 Qonunchilikda belgilangan tartibda tugatiladigan istiqbolsiz, faoliyat ko‘rsatmayotgan, zarar ko‘rib ishlayotgan va past rentabelli korxonalar ro‘yxati 3-ilovaga muvofiq tasdiqlansin.
 Mazkur qarorga 1 — 3-ilovalarda ko‘rsatilgan davlat ishtirokidagi korxonalar ro‘yxatiga Davlat mulkini sotishda tender savdolarini o‘tkazish bo‘yicha davlat komissiyasi (keyingi o‘rinlarda — Davlat tender komissiyasi) qarori bilan o‘zgartirish kiritiladi yoki ular ro‘yxatdan chiqariladi.
 2. O‘zbekiston Respublikasi Davlat aktivlarini boshqarish agentligi (keyingi o‘rinlarda — Davlat aktivlari agentligi) ikki oy muddatda mazkur qarorga 1 — 3-ilovalarga muvofiq davlat ishtirokidagi korxonalarni qayta tashkil etish va tugatish jadvalini tasdiqlash uchun Davlat tender komissiyasiga kiritsin.
 3. Mazkur qarorga 1 — 3-ilovalarga muvofiq davlat ishtirokidagi korxonalarni qayta tashkil etish va tugatish ishlarining sifatli, to‘liq va o‘z muddatida amalga oshirilishi yuzasidan shaxsiy mas’uliyat ushbu korxonalar ta’sischilari — vazirliklar va idoralar, Qoraqalpog‘iston Respublikasi Vazirlar Kengashi, viloyatlar va Toshkent shahar hokimliklariga yuklansin.
 Bunda korxonalarni tugatish jarayonlari korxonalar ta’sischilari va Davlat aktivlari agentligi vakillarini jalb etgan holda amalga oshirilishi belgilansin.
 4. Davlat aktivlari agentligi O‘zbekiston Respublikasi Monopoliyaga qarshi kurashish qo‘mitasi, Iqtisodiy taraqqiyot va kambag‘allikni qisqartirish vazirligi, manfaatdor vazirlik va idoralar bilan birgalikda 2022-yildan boshlab har yili 1-noyabrga qadar korxonalarda davlat ulushini saqlashni tanqidiy ko‘rib chiqqan holda ularni sotish, tugatish yoki qayta tashkil etish bo‘yicha Vazirlar Mahkamasiga takliflar kiritib borsin.
 5. O‘zbekiston Respublikasi Bandlik va mehnat munosabatlari vazirligi tugatilayotgan davlat ishtirokidagi korxonalardagi xodimlarni ishga joylashtirish va ijtimoiy himoya qilishni ta’minlashda qonunchilik hujjatlarida belgilangan tartibda amaliy yordam ko‘rsatsin.
 6. Mazkur qarorning bajarilishini nazorat qilish O‘zbekiston Respublikasi Bosh vazirining moliya-iqtisodiyot va kambag‘allikni qisqartirish masalalari bo‘yicha o‘rinbosari — iqtisodiy taraqqiyot va kambag‘allikni qisqartirish vaziri J.A. Qo‘chqorov hamda O‘zbekiston Respublikasi Davlat aktivlarini boshqarish agentligi direktori A.J. Ortiqov zimmasiga yuklansin.